Matrieks: Kragopwekkers moet regstaan by eksamenlokale | Netwerk24
Deur Jana Marx 17 Oktober 2019 09:58
Die departement van onderwys in Gauteng het die sentrums waar sowat 1 200 matriekleerlinge Donderdag inligtingstegnologie skryf, aangemoedig om kragopwekkers op bystand te hou.
Dit kom nadat Eskom Woensdag aangekondig het dat hy fase 2-beurtkrag Donderdag weer tot 23:00 sal toepas.
Duisende matrieks wat Woensdag met hul eindeksamen in rekenaartoepassingstegnologie begin het, is deur die skielike beurtkrag ontwrig. Skole moes op kragopwekkers staatmaak en dié wat nie kragopwekkers het nie, moes wag totdat die krag weer aangaan voordat matrieks met die praktiese eksamen kon voortgaan.
Dié wat nie die eksamen kon aflê of voltooi nie, kan aansoek doen om ’n plaasvervanger-eksamen te skryf.
Matrieks skryf Donderdag inligtingstegnologie. Slegs die praktiese eksamen word vandeesweek afgelê.
Netwerk24 het Woensdag navrae oor die impak op Gauteng-skole aan Steve Mabona, woordvoerder van die departement gerig, maar die departement het laat weet hy kan eers Donderdag antwoord.
Mabona het Donderdagoggend egter aan eNCA gesê hy weet van 250 leerlinge wat weens die beurtkrag Woensdag nie hul eksamen kon voltooi nie.
“Sommige sentrums het gewag (vir die krag om aan te kom), maar dit het nie. Ander het weer baie laat begin en ons het dié eksamen gekanselleer. By sommige sentrums was leerlinge klaar, maar kon nie hul werk betyds stoor nie. Jy val dan in die kategorie van iemand wat nie die eksamen voltooi het nie.”
Volgens Mabona sal ’n nuwe vraestel vir die plaasvervanger-eksamen opgestel moet word, sodat leerlinge wat die eerste vraestel reeds gesien het, nie onregverdig bevoordeel word nie.
Meer oor: Beurtkrag | Matriekeksamen | Kragkrisis
Vrystaat-matrieks voor dooie skerms